OULUN KÄRÄJÄOIKEUS		LAUSUNTO
Rata-aukio 2, PL 141
90101 Oulu
Puhelin	(08) 313 7511
Telefaksi	(08) 313 7415		13.11.2003		134/2003

Oikeusministeriölle

Asia	Lausunto osakeyhtiölakityöryhmän mietinnöstä

	Oikeusministeriö on pyytänyt käräjäoikeuden lausuntoa yllä yksilöidystä mietinnöstä. Käräjäoikeus antaa lausunnon vain ehdotetun osakeyhtiölain 24 luvun 1 §:n 1 momentin osalta, jossa säädetään toimivaltaisista tuomioistuimista.

	Mainitun lainkohdan mukaan jollei yhtiöjärjestyksessä toisin määrätä tai toisin sovita, tämän osakeyhtiölain soveltamista koskeva riita-asia käsitellään ensimmäisenä asteena Helsingin, Kouvolan, Kuopion, Rovaniemen, Turun tai Vaasan käräjäoikeudessa sen mukaan, missä yhtiöllä on kotipaikka. Kunkin edellä mainitun käräjäoikeuden tuomiopiirinä pidetään tällöin asianomaisen hovioikeuden tuomiopiiriä.

	Käräjäoikeus katsoo, että Rovaniemen hovioikeuspiirin osalta toimivaltaisen käräjäoikeuden tulisi ehdottomasti olla Rovaniemen sijasta Oulun käräjäoikeus. Tämä on perusteltua seuraavista syistä:

	* Oulun käräjäoikeus on Rovaniemen hovioikeuspiirin ylivoimaisesti suurin käräjäoikeus ja valtakunnallisestikin kolmanneksi suurin alioikeus
	* Oulun talousalue on kasvualuetta ja jo nykyisellään huomattavalla osalla Pohjois-Suomen osakeyhtiöistä on kotipaikka Oulun käräjäoikeuden tuomiopiirin (22 kuntaa) alueella; näin ollen huomattava osa Rovaniemen hovioikeuspiirin osakeyhtiölain soveltamista koskevista riita-asioista käsitellään nyt voimassa olevien oikeuspaikkasäännösten perusteella Oulun käräjäoikeudessa
	* Oulun käräjäoikeuden tuomareiden erikoistuminen on jo nyt viety varsin pitkälle; Oulun kaltaisissa suurissa yksiköissä tuomareiden erikoistumista voidaan tarpeen niin vaatiessa viedä pidemmällekin helpommin kuin pienemmissä yksiköissä
	* Rovaniemen hovioikeus toimittaa pääkäsittelyjä Rovaniemellä ja Oulussa; olisi varsin erikoista, jos Oulun käräjäoikeuden tuomiopiirin alueella syntyneet osakeyhtiölain soveltamista koskevat riita-asiat käsiteltäisiin käräjäoikeusvaiheessa Rovaniemellä ja hovioikeusvaiheessa Oulussa
	* oikeusministeriössä on parhaillaan vireillä hovioikeuksien tuomiopiirien muuttamista koskeva asia; todennäköistä on, että Rovaniemen hovioikeuden tuomiopiiri laajenee etelän suuntaan (Haapajärven, Raahen ja Ylivieskan käräjäoikeuksien tuomiopiirit); "uudessa" hovioikeuspiirissä Oulun käräjäoikeuden asema olisi maantieteellisestikin erittäin keskeinen

	

	Laamanni			Harri Mäkinen

	Hallintopäällikkö		Kari Turtiainen